Torsten Gejl (ALT), 2025-05-14:
I Alternativet ser vi ikke atomkraft – om det så er gammel eller ny teknologi – som interessant i Danmark.
Spørgsmålet er bare: Behøver den omstændighed, at vi ikke vil have atomkraft i Danmark, at betyde, at danske forskere og virksomheder ikke skal være med på at udvikle en teknologi, der måske kan give mening i andre dele af verden?
Kan man godt mene, at danske virksomheder skal have forudsætninger for at forske videre i atomkraft og udvikle den videre, selv om atomkraft ikke skal indføres i Danmark?
Ja, det kan man godt mene, og det står jeg her mener.
Nogle siger så, at det er at blæse med mel i munden.
Det gjorde f.eks. Michael Christiansen i Tirsdagsanalysen.
Jeg synes normalt, at Michael Christiansen er en dygtig analytiker og bestemt værd at lytte til, selv om han er borgerlig, men her tabte han totalt sutten og automatreagerede sig ud i en påstand om, at Alternativet blæser med mel i munden, når vi har en holdning om, at danske virksomheder gerne må kunne få forudsætninger for at forske i atomkraft, selv om vi ikke vil have det i Danmark.
Hvorfor skulle det ene dog skal udelukke det andet?
I Alternativet udelukker vi ikke forskning på forhånd.
Vi har et stærkt iværksættergen, og vi er interesseret og nysgerrige, i forhold til om den såkaldt fjerdegenerationsatomteknologi kan det, som vi håber, især når det handler om at gøre det i større skala end bitte små reaktorer.
Jeg var sammen med Klimaudvalget ude at besøge en af de danske virksomheder, der forsker i fjerdegenerationsatomkraft.
Her bed jeg mærke i, at de først selv tager den endelige beslutning om at investere i deres eget projekt i 2028, og det er jo, fordi vi reelt ikke ved, om teknologien kan opgraderes.
Så lige nu ved vi ikke, om den såkaldte fjerdegenerationsteknologi overhovedet kommer til at fungere, som man håber.
Der er dog flere indikationer rundtomkring i verden, der viser, at det godt kan komme til at fungere, og det gør os i Alternativet rigtig, rigtig nysgerrige.
Vi vil som sagt gerne åbne op for, at danske forskere kan være med til et globalt forretningseventyr, som potentielt kan flytte lande som f.eks. Indien fra fossil energi til en fremtid med fjerdegenerationsatomenergi.
Det handler f.eks. om opbevaring af affald og en nærmere definition af, hvad det egentlig vil sige at lempe reglerne i Danmark, så man kan forske i atomteknologi uden at få atomkraft ind ad bagdøren.
Man kunne måske se på en løsning, hvor danske testanlæg kunne sluttes til en klynge af virksomheder og forskningsinstitutter, og hvor man tillader de test, der er nødvendige, men indkapsler dem til et forsøgsområde.
Jeg ville ønske, debatten i dag handlede om, hvorvidt vi kunne skabe en åbning for, at danske virksomheder kunne forske i fjerdegenerationsatomkraft, uden at vi indfører det i Danmark.
I stedet har vi nu en hasteforespørgselsdebat, der mest er sat på dagsordenen, fordi de borgerlige partier er ved at falde over hinanden for at være mest positive stemt over for atomkraft.
Det betyder også, at man fuldstændig ignorerer affaldsudfordringen.
Vi har i forvejen atomaffald fra fortidens forsøg liggende på Risø, som vi ikke aner, hvad vi skal stille op med.
Det problem skal vi have løst, før vi kommer med nyt affald.
Jeg synes, at de partier, som vil indføre atomkraft i Danmark, starter det forkerte sted.
Det ville have været mere troværdigt at lægge ansigtet i alvorlige folder og udarbejde et forslag til at håndtere atomaffald end at stå og feste over en eller anden undersøgelse, som sandsynligvis er en afværgedagsorden for regeringen, og som ingen ved hvornår er færdig og hvad kommer til at betyde.
Derfor mener vi i Alternativet, at vi burde lave en affaldskommission og få det løst; derefter kan vi se på, hvordan man eventuelt kan lempe forbuddet med forskning for øje, uden at det kommer ind i den danske energiplanlægning, uden at atomkraft indføres i Danmark og konkurrerer med vores egen produktion af vind og sol.
I Alternativet synes vi, at regeringens vedtagelsestekst i al dens utydelighed åbner for meget for at få indført atomkraft i Danmark.
Modsat synes vi, at Enhedslistens tekst lukker døren i, for at danske forskere kan komme videre med at teste fjerdegenerationsatomteknologi.
Derfor har vi vores egen vedtagelsestekst med i dag, formand, som jeg vil læse op nu: Forslag til vedtagelse
»Folketinget ønsker grøn energi fra sol og vind i vort land.
Atomkraft skal ikke anvendes i Danmark.
Men vi ønsker at undersøge, hvorvidt en delvis ophævelse af forbuddet kan muliggøre forskning og test, f.eks. via elnet eller ehvervsklynger.
Samtidig skal der stilles krav til ansvarlig håndtering af radioaktivt affald.«